b'\n_START_ARTICLE_\nLa Sfera\n_START_PARAGRAPH_\nLa Sfera on 1400-luvulla kirjoitettu aikanaan laajalle levinnyt maantieteellinen teos. Sen kirjoittajan uskotaan olleen firenzel\xc3\xa4inen renessanssikauppias Gregorio Dati (1336\xe2\x80\x931425). My\xc3\xb6s Datin isovelje\xc3\xa4 Leonardoa on arveltu teoksen laatijaksi. Leonardo oli munkki, joka kirjoitti saarnoja ja uskonnollisia kommentaareja. Teos on tehty runomittaan ja siin\xc3\xa4 on runsaasti kuvituksia. Se koostuu nelj\xc3\xa4st\xc3\xa4 kirjasta: taivaankappaleet, maanp\xc3\xa4\xc3\xa4lliset ilmi\xc3\xb6t (elementit, sade, tuuli, p\xc3\xa4iv\xc3\xa4, vuodenajat ja helvetti), purjehtiminen/kaukomaiden kuvaukset ja V\xc3\xa4limeren satamakaupungit. Koko teos kattoi 48 sivua. Teoksessa kuvaillaan my\xc3\xb6s n\xc3\xa4ht\xc3\xa4vyyksi\xc3\xa4 kuten esimerkiksi Araratin vuorta, Baabelin tornin raunioita ja Mekkaa._NEWLINE_Teoksen tiedot ovat liian ylimalkaiset purjehtijoiden k\xc3\xa4ytt\xc3\xb6\xc3\xb6n, joten sen uskotaan loistokkuutensa perusteella olleen viihteellinen, mutta hy\xc3\xb6dyllist\xc3\xa4 tietoa sis\xc3\xa4lt\xc3\xa4nyt, kuvakirja Datin kauppiaskollegoiden k\xc3\xa4ytt\xc3\xb6\xc3\xb6n. Teos kuvaa hyvin renessanssikauppiaan maailmankuvaa ennen suuria l\xc3\xb6yt\xc3\xb6retki\xc3\xa4 (stereotyyppiset keskiaikaiset k\xc3\xa4sitykset, kristillisyyden ja tieteellisyyden sopusoinnuttaminen sek\xc3\xa4 uteliaisuus kaukomaita kohtaan)._NEWLINE_My\xc3\xb6s suomalainen tutkimusmatkailija ja tiedemies A. E. Nordenski\xc3\xb6ld omisti La Sferan, joka on nyky\xc3\xa4\xc3\xa4n Kansalliskirjaston kokoelmassa.'